B. Bugár, podpredseda NR SR: (2005-12-09):
L. Polka, poslanec: Vážený pán podpredseda, vážený pán minister, dámy a páni. Dovoľte mi niekoľko poznámok k prerokúvanému zákonu zákonov, k najdôležitejšiemu zákonu roka, k štátnemu rozpočtu. Niektoré moje poznámky sa tu opakujú niekoľko rokov po sebe, keďže k rozpočtu sa vyjadrujem ako posledný raz, posledný raz v živote ako poslanec, tak si ešte ich raz dovolím zopakovať, aby si pán minister, keď bude opäť robiť rozpočet, na ne možno spomenul a pripomenul si ich. Dámy a páni, sme predmetom mediálnej kritiky, že je nás tu málo. Ja sa aj tak čudujem, že to vôbec prerokúvame, pretože to, čo nám dávajú úradníci z jednotlivých kapitol, je skutočne na zamyslenie, ako si niektoré rezorty vážia túto poslaneckú snemovňu a poslancov, ktorí majú schváliť základný zákon roka. Budem sa zaoberať kapitolou 12, to je kapitola ministerstva vnútra. Veľmi zábavné čítanie, predovšetkým vo výdavkoch rozpočtových kapitol realizovaných formou programového rozpočtovania. Už vlani médiá postrehli, že máme rozpočtovaný počet požiarov, počet zachránených životov a podobne. Najviac mi na tejto skutočnosti prekáža, že nie sú tu dané korelácie minuloročného plánovania a terajšieho plánovania, respektíve nejaký odpočet, či to plánované sa zrealizovalo, nezrealizovalo alebo čo sa s tým udialo. Napríklad v roku 2005 bolo rozpočtované, plánované rozložiť a nejako zlikvidovať, neviem ako sa to robí, tá likvidácia, 18 zločineckých skupín. Na rok 2006 je programovo plánované rozložiť 27 zločineckých skupín. Nevidím žiadnu príčinnú súvislosť medzi rozložením 18 jeden rok a 27 druhý rok, iba v tom, že by polícia smutne konštatovala, že nespravila na Slovensku v tejto oblasti poriadok a že skupiny sa navršujú napriek intenzívnemu rozkladaniu. Možno. (So smiechom.) Mám aj ja toto vážne podozrenie, najmä keď vysoký predstaviteľ policajného prezídia tvrdí, že mafie majú aj tu svoje chápadlá. Ja tu dva roky po tých chápadlách sa snažím dupotať, ale nepodarilo sa mi. Napríklad. To tvrdí on. Ja tam nie som. Napríklad v roku 2005 bolo rozpočtovaných 30 korupčných skutkov, neviem, koľko sa stalo, i keď musel by človek robiť nejaký prierez tými „hrádkami“, ktoré sa volajú tlačové konferencie hovorcov. Na rok 2006 plánujeme 32 korupčných skutkov odhaliť a na rok 2007 - 30 korupčných skutkov. Opäť bez vysvetlenia, či teda tie korupčné skutky boli, či sú tam aj niektorí nemenovaní starostovia, buď z východného Slovenska, alebo z predmestí Bratislavy, a či sú to skutky právoplatne odsúdených alebo len to, čo médiálne preženie polícia cez noviny. Príčinná súvislosť mi chýba, napríklad, že v roku 2005 bolo rozpočtované 310 miliónov na riadiacu a metodickú činnosť policajného prezídia. To sa malo prejaviť v 85 aktoch riadenia. Na rok 2006 si prezídium plánuje 525 679 000 a už len 80 skutkov riadenia. Asi zdražel papier. Obava, že to niekedy v tých rezortoch neberú vážne, vo mne narástla, keď som študoval materiál, ktorý sa volá rozpočet bezpečnostného úseku ministerstva vnútra na roky 2006 až 2008, kde na strane 2 sa konštatuje, že pre 21 229 policajtov je rozpočtovaných 6 813 268 000, čo má reprezentovať priemerný mesačný plat 26 745. Pamätáte na zúrivú mediálnu diskusiu medzi šéfom odborov a hovorcom, či je to 13,2 alebo 8 %. Neviem, kto s akými podkladmi pracoval, pretože na strane 5 tohto materiálu sa hovorí, že je rozpočtovaných 6 814 060 000 pre 21 316 policajtov. Zdá sa, že aj hovorca, aj predseda odborov majú pravdu, ale iba predseda odborov bol vyhodený zo svojej funkcie. Asi pred mesiacom sme sa s kolegami poslancami, je tu Jožko Miklušičák, nevidím ho, zúčastnili rokovania Výboru Európskeho parlamentu pre vnútorné veci, občianske slobody a justíciu. Z diskusie vyplynula absolútna nemohúcnosť Európskej únie alebo orgánov Európskej únie dospieť k nejakej unifikácii eurodokladov. Predovšetkým je to problém s pánmi, s našimi priateľmi zo Spojených štátov amerických, ktorí sa ešte nerozhodli, aká forma biometrickej identifikácie sa bude robiť. Ide o rohovku alebo otlačok prsta, digitálny, alebo nejaké iné varianty. Ale my sme v roku 2004 trikrát menili zákon o cestovných dokladoch, vždy pod zámienkou unifikácie s eurodokladmi a teraz sme si narozpočtovali 1 218 242 000 na osobné doklady formátu EÚ. Dámy a páni, môžem vás ubezpečiť, že výroba osobných dokladov formátu EÚ je taký biznis až no. Je tu jeden zaujímavý problém, s ktorým sa potýkam alebo stretávam, a neviem sa k tomu nejako domôcť, pán minister financií sľúbil v tomto smere v budúcich rokoch nápravu, ale je to veľmi ťažké. Na ochranu a prepravu osôb bolo vlani rozpočtovaných 441 195 000. Z toho pre letecký útvar 79 787 000. Tento rok sa plánuje 517 964 000, z toho pre letecký útvar 111 246 000. Dámy a páni, úpenlivo žiadam a prosím niekoľko rokov za sebou, aby sa z ministerstva vnútra odčlenil letecký útvar, dal sa k dispozícii ministerstvu obrany, pretože vojaci sústavne plačú, že nemajú nalietané primerané počty hodín. Ale my máme dve archaické lietadlá, tuším typu Tupolev, ktoré s vypätím všetkých síl pristávajú s našimi drahými ústavnými činiteľmi na všelijakých ostrovoch. Potom tam mám ešte nejaký jak. Ja nepochybujem, že tieto milióny by vedela polícia zúžitkovať pri dobudovaní vrtuľníkového parku. Ale načo sú ministerstvu vnútra tieto lietadlá, zostáva pre mňa záhadou, dlho, dlhodobo neriešenou. Pevne verím, že naši následníci v budúcom parlamente do ďalšieho rozpočtu presvedčia ministra vnútra, najmä ministra financií, aby sa tejto radosti vzdal a nechal to vojakom. Toľko drobných pripomienok k jednej kapitole alebo z kapitol. Netrúfal som si ísť do iných, to si myslím, že minister financií má k dispozícii rad odborníkov a tieto kapitoly sú možnože lepšie kvantifikované. Dovoľte mi však predniesť jeden pozmeňujúci návrh, ktorý už je, myslím, rozdaný v pošte, prípadne ho môžem pánovi spravodajcovi krátkou cestou doručiť. Ide o riešenie výstavby Nemocnice s poliklinikou ministerstva vnútra, objekt Lazaretská, druhá etapa výstavby. Chcel by som zdôrazniť, že rezortná zdravotná služba ministerstva vnútra zabezpečuje plnenie úloh na úseku ochrany zdravia primárnej prevencie a závodnej starostlivosti ako aj sekundárnej zdravotnej starostlivosti, na ktorú nadväzuje posudzovanie policajta z pohľadu zdravotnej starostlivosti na výkon služby podľa interných predpisov. V neposlednom rade zabezpečuje rezortná zdravotná služba aj výkony následnej zdravotnej starostlivosti. Je tu celý rad úloh, ktoré ministerstvu vnútra a nemocnici s poliklinikou ministerstva vnútra patrí. Nechcem pripomínať škandalózne liečenie bývalého prezidenta Slovenskej republiky, kde lekári s vypätím všetkých síl a svojho úsilia v katastrofických podmienkach zachránili nášmu prezidentovi život. Žiaľ, odmenou im je súdne konanie, ktoré prebieha niekoľko rokov, v ktorom ich bývalý prezident žaluje z dôvodov, ktoré poznajú len jeho advokáti. Zabezpečovanie zdravotnej starostlivosti pri splnení požadovaných hygienických a bezpečnostných a pracovných podmienok a nedoriešené vlastnícke vzťahy tu na Fraňa Kráľa viedli rezort ministerstva k snahe vybudovať zdravotnícke zariadenie, ktoré by po dostavbe komplexne poskytovalo zdravotnú starostlivosť predovšetkým policajtom a občianskym pracovníkom rezortu, ale aj ostatným občanom, aj pracovníkom diplomatického zboru. Navrhujem vyčleniť v kapitole 12 a začleniť nový podbod do bodu G, nový bod 6, a to je rekonštrukcia Nemocnice s poliklinikou ministerstva vnútra v celkovom náklade 392 miliónov, rozčlenených na minimálne 3 roky, 2006 až 2008. Samozrejme, pán minister, sú tu aj iné možnosti riešenia, ktoré možnože by sme potom po diskusii mohli nájsť, pretože je tam záujemca, ktorý by chcel participovať na dostavbe za istých podmienok, ale tam by potom asi bolo treba splnomocniť ministerstvo vnútra a nejakým spôsobom, zrejme aj uznesením vlády, aby sa na tejto otázke podieľalo. Mojou snahou bolo otvoriť tú diskusiu, aby tento problém neostal zabudnutý, a keď sme tak veľkoryso dali policajtom 650 korún na hodnostné, mohli by sme sa postarať aj o to, aby boli liečení a ošetrovaní v dôstojných podmienkach v našej republike. Ďakujem vám pekne za pozornosť.